**Sibelius, Nielsen és Grieg egy egész napon át: vasárnap újra zenei maraton a Müpában**

**2024. február 4., vasárnap az északi romantika jegyében telik majd, ezúttal a titokzatos Észak meghatározó komponistáinak életművéből kaphat ízelítőt a Müpa és a Budapesti Fesztiválzenekar zenei maratonjának közönsége. A Bartók Béla Nemzeti Hangversenyteremben, a Fesztivál Színházban és az Üvegteremben tartott zenekari koncertek és kamarazenei produkciók mellett ingyenes koncertfilmvetítések is várják az érdeklődőket.**

Összetéveszthetetlen hangulat, a gyakorló maratonistáknak egész napos program, míg másoknak élvezetes kóstoló egy-egy megkerülhetetlen életműből. A klasszikus zene kedvelőinek egyik kedvenc budapesti eseménye, a több mint másfél évtizedes múltra visszatekintő zenei maraton idén rendhagyó módon nem egy vagy kettő, hanem mindjárt három jelentős zeneszerző kiemelkedő alkotásait vonultatja fel. A legnagyobbrészt a norvég **Edvard Grieg**, a dán **Carl Nielsen** és a finn **Jean Sibelius** műveiből összeállított koncerteken jól ismert darabok mellett ritkán hallható ínyencségekre csodálkozhatnak rá a nézők.

A fellépők között ez alkalommal is hazánk legkiválóbb szimfonikus zenekarait, szólistáit és kamaraformációit köszönthetjük. Színpadra lép a **Magyar Rádió Szimfonikus Zenekara**, a **Danubia Zenekar**, a **Győri Filharmonikus Zenekar**, a **Budafoki Dohnányi Zenekar**, a **Pannon Filharmonikusok** és a **Kodály Kórus**. Délelőtt családi hangverseny várja a legifjabbakat, **Ránki Fülöp** szólókoncertet ad, **Baráti Kristóf** és **Farkas Gábor** a BFZ művészeivel játszik, az Üvegteremben fiatal zeneakadémista tehetségek mutatkoznak be, az Előadóteremben pedig emlékezetes előadások felvételeinek vetítését élvezhetik a nézők.

A hazai előadók mellett – ahogy minden évben – nemzetközi sztárfellépője is lesz a maratonnak. A világhírű svéd szoprán, **Miah Persson** dalestjének különlegessége, hogy kevésbé ismert északi komponisták művei is felcsendülnek. Anapot a hagyományokhoz híven a társszervező BFZ koncertje zárja, ezúttal Sibelius első szimfóniáját adják elő a finn **Anna-Maria Helsing** vezényletével. A maratonhoz kapcsolódó tablókiállításon két koncert között az érdeklődők megismerhetik a komponisták életének érdekes fordulatait, és pályájuk legfontosabb mérföldköveiről is képet kaphatnak.

További információk és a maraton teljes programja:

<https://mupa.hu/programok/maraton-eszaki-romantika-2024>

A sorozat művészeti vezetője Fischer Iván és Káel Csaba.